Geregtigheid seëvier na polisievrou se onregmatige afdanking - Solidariteit WêreldSolidariteit Wêreld
Tuis › Mediaverklarings › Geregtigheid seëvier na polisievrou se onregmatige afdanking
Geregtigheid seëvier na polisievrou se onregmatige afdanking
Donderdag | 28 Maart | 2019
Honderde polisiebeamptes het vandag hul steun by ʼn mediakonferensie in Belville aan generaal-majoor Fick getoon waar Solidariteit aangekondig het dat sy, na ʼn geveg van byna ʼn jaar teen haar onregmatige afdanking in haar pos by die SAPD, mag terugkeer en terugwerkend vergoed moet word.
Dit volg nadat die provinsiale kommisaris haar in 2017 vals van pligsversuim beskuldig het en aan haar ʼn skriftelike waarskuwing uitgereik het. Fick het egter besluit om, binne haar regte, nie die vals klag teen haar te onderteken nie, waarna die kommisaris dissiplinêre aksie teen haar geloods en haar summier afgedank het.
Volgens Francois Redelinghuys, woordvoerder van Solidariteit, het hierdie oorwinning geregtigheid vir ʼn getroue en lojale polisielid van oor die 39 jaar laat geskied en dit stuur ʼn boodskap van waagmoed uit. “Generaal-majoor Fick het bloot haar werk behoorlik gedoen. Sy het inteendeel uit haar pad gegaan om te probeer verseker dat haar afdeling funksioneel bly en daarvoor is sy afgedank. Generaal-majoor Fick se storie eindig egter nie hier nie. Haar geveg teen ongeregtigheid en kanniedood-ingesteldheid om uiteindelik te seëvier, stuur ‘n duidelike boodskap aan die SAPD dat daar mense is wat bereid is om teen ongeregtigheid op te staan,” het Redelinghuys gesê.
Volgens Redelinghuys is Fick se storie een wat soveel polisielede raak. “Gemeet aan die ondersteuning wat generaal-majoor Fick vandag hier ontvang het, wys dat daar, nes Fick, baie getroue en hardwerkende polisielede is wat daagliks onder uiterse moeilike omstandighede moet werk. “Polisielede is deel van ʼn sisteem waar hulle dikwels geboelie en dan teneergedruk word. Ons sal egter nie gaan lê nie. Ons sal bly veg teen vergrype en onregmatighede waaraan getroue werknemers van die SAPD daagliks blootgestel word,” het Redelinghuys beaam.